khistorydata/jeongjo-sjw-relations huggingface dataset:
정조 6년 · 강
命泰安郡大同船執頉。令該廳草記。
정조 6년 · 목
江華留守金熤以泰安郡大同船護送馳啓。敎以。觀此沁留狀聞。前後飭禁何如。則泰安郡兩船隻。有此執頉之擧。紀綱所在。萬萬駭然。在前亦有此等之例乎。令該廳使之草記。
정조 6년 · 강
命時囚權儐勘放。曺允彬等照律。
정조 6년 · 목
義禁府啓言。中部都事權儐。旣無朝令。而西部隸之私自知委。自身爲入直之官不能檢察。請以此照律。罪以笞四十收贖。附過還職。私罪施行。允之。敎以。功議各減一等。又啓言。通津府使曺允彬。莫重稅船。不善護送。請以此照律。罪罷黜私罪施行。允之。又啓言。洪州牧使邊得讓。漕運添載。不能察飭罪。請以此照律。罪杖八十收贖。奪告身三等。私罪施行。允之。
정조 6년 · 강
命金信得等自本曹酌決。
정조 6년 · 목
刑曹啓言。依下敎。與金在弘。同爲飮酒人金信得處。飮酒委折査問。則渠招以爲。昨夕與所親良人朱弘範。韓粲。偶入六曹前路酒家。則別監金在弘已爲來坐。同飮三盃。各歸云矣。會飮酗酒。俱係禁令。而金信得朱弘範韓粲等。旣有捧供以聞之命。請上裁。敎以。招引掖隸。歡飮沈醉。自有當施之律。三漢等。自本曹酌決。
정조 6년 · 목
予曰。睫上痰核。幾至數朔。終不快解。誠可苦悶矣。領議政徐命善曰。別無痛痒之症乎。予曰。時或傳藥。尙無顯效。開睫亦艱矣。命善曰。寶鑑纂輯。今已告完。不勝欣幸矣。予曰。果然矣。命善曰。臣於閤外。聞戶判言。則監印一節。預爲稟定。然後所入物力。可以磨鍊云矣。予曰。校書館事。全不成說。本館只有兩提調。而今俱在外。凡諸擧行。不得照管。今旣移屬內閣。則直提學似當主管。而謂有提調。欲爲推諉者。殊極可悶。而顧其事例。亦或無怪矣。左議政李福源曰。諸各司猶不可若是。況本閣關係不輕。而今無主管之人。誠爲可悶矣。予曰。印役當趁卽經紀。戶判果已磨鍊其容入物力乎。予曰。刊印所入。戶判往復本館。從便相議。更爲稟定。
정조 6년 · 강
推完伯朴祐源。拿左水虞侯許侁。興陽縣監林濟遠。
정조 6년 · 목
領議政徐命善啓言。興陽漂到倭船之問情。極其疏漏。雖以兵水使狀啓觀之。應問之條。亦多闕遺。不解語之譯學。固不足深責。而地方官及問情差員。亦何可恝視而無所提飭乎。揆以邊情。殊甚駭然。至於修啓時。問情疏漏處。兵水使據例枚擧。而監司則猶有未盡照祭者。全羅監司朴祐源推考。問情差員左水虞侯許侁。地方官興陽縣監林濟遠。請竝拿問處之。從之。
정조 6년 · 강
拿處彌助項前僉使金喆勳。蛇梁前萬戶異景基。
정조 6년 · 목
領議政徐命善啓言。東萊府使李秉模狀啓。以爲胡倭未辨船一隻。漂來于欲智島前洋。下碇浮留。而彌助項僉使。赤梁留鎭將。蛇梁萬戶同爲守護矣。倭人等以刀斧斷絕繫索。順風掛帆。直向大洋而去。三鎭邊將。以領曳護送之任。旣往倭船所留處。不得挽執。致此放送者。萬萬駭然。其罪狀令攸司稟處爲請矣。其在重邊情之道。不可以統帥請罷。仍爲磨勘。該僉使該萬戶。竝令該府拿問處之。赤梁留鎭將。令統制使待用刑。從重決棍事。請分付。從之。
정조 6년 · 강
許施水原府軍餉米太留庫中加分之請。
정조 6년 · 목
領議政徐命善啓言。卽見水原府使閔鍾顯報備局辭緣。則以爲麥農失稔。民間艱窘。本府軍餉米太留庫中。限三分二。特許加分爲請矣。軍餉雖重。民情亦念。留庫米太三分一。許令加分。請助給農糧。着實勸課。敎以。折半特令加分。
정조 6년 · 강
以柳諠爲洪州牧使。朴載淵爲大靜縣監。
정조 6년 · 목
敎曰。洪州牧使望筒勿施。與大靜縣監勿施之代。令該曹卽爲口傳差出。
정조 6년 · 강
命寶鑑進獻。待印出後擧行。
정조 6년 · 목
右議政李福源啓言。國朝寶鑑進獻日子。纔已啓下。而前後進書。皆於刊印後擧行。今以草本具儀進獻。事體未安。儀註中安寶奉安等節。亦有掣肘之端。草本先爲內入。以備睿覽。具儀進獻。則待印出後擧行似好。故敢達。從之。敎以。草本才已經覽。不必更爲內入矣。
정조 6년 · 강
以申思運黃昇源爲承旨。趙鼎鎭爲吏曹參議。
정조 6년 · 목
敎曰。承旨前望單子入之。又敎曰。吏曹參議前望子入之。
정조 6년 · 강
命抄啓文臣李益運應製。詣朝房製進。
정조 6년 · 목
奎章閣以益運應製懸頉。啓請依例拿處。敎以。至於李益運飭敎之下。有此懸頉。若有一分法綱。焉敢乃爾。應製之役。元不關於官職去就。況於坐削收敍之後。尤不敢以情勢言。各別嚴飭。使之製進。如是而又以不進懸頉。此國無法也。不必拿處。使之進詣朝房。卽刻製進。若不各別督飭。閣臣難免疏忽之責。竝以此知悉。
정조 6년 · 강
命泰安稅船實監色定配。
정조 6년 · 목
惠廳啓言。因江華留守金熤狀啓。泰安兩船隻執頉。令該廳草記事命下矣。今此泰安兩船之上來。初無監色一人之騎載者。旣無前例。大關後弊。當該守令。令該府拿問嚴處。不能檢飭之道臣推考。允之。敎以。本郡才免遞易之弊。而又有此所犯。事之痛駭。莫甚於此。然當此農節。曠官可悶。此爲民也。非爲邑倅也。待秋成拿來事。分付該府。仍令政院依此捧傳旨。如是處分之後。更有不謹之事。該郡守奚特拿問而止。竝以此意嚴飭洪忠監司處。至於不騎船之實監色。令道臣定配。以懲日後。續見畿伯狀聞。延安府之各船。只送一色吏。尤極無狀。此則戶曹所管穀物之故。才令該曹考例草記。而自本廳別關嚴飭黃海監司處。
정조 6년 · 강
前掌令李鼎揆上疏請侍從守令勿爲數遞。聲海得成。施以逆律。賜批。
정조 6년 · 목
疏略曰。近見侍從之出宰者。往往以十五朔遞歸。雖有龔黃之能。何卓之才。亦何能盡布其所蘊哉。況且新舊送迎之費。皆責之於民。而纔過一年。則隨代隨遞。瓜限甚窄。治理無效也。惟遵舊制嚴考績。則守令展才。民生抒困矣。臣又有一說焉。三數年內。變怪層生。前有聲海之構誣。今有得成之譸捏。誣人以逆。便是大逆。則彼聲海。得成。宜施治逆之律。待用刑。論以當律。一例勘斷。則告訐之習。自此可懲矣。批以。侍從守令勿爲數遞事。爾言甚是。令該曹稟處。金聲海事。比諸尹得成。不無輕重。而本事皆是誣人。待用刑。當量處矣。近來臺閣默無一言。爾能以目下數事敷陳。殊可嘉也。
정조 6년 · 강
命製述官李旭祥付過放送。
정조 6년 · 목
義禁府啓言。製述官李旭祥原情。泛稱遲晚。請刑推得情。敎以。咨文撰出。必有謄錄然後。方可依據畵葫。則何庸製述官爲哉。一院吏足矣。對供極其放恣。所當嚴加處分。而此等文字之不能成樣。奚獨製述官爲然。所謂知製敎。尙難免貽羞彼人之嘆焉。於渠不足深責。業施除汰之罰。付過放送。此後撰進咨文。復有不致審事。這這重勘。斷不可已。以此判付內辭意。文移該院。使之各別申飭。
정조 6년 · 강
命時囚李壽鵬照律。
정조 6년 · 목
義禁府啓言。永宗前僉使李壽鵬。稅船護送。法意至重。雖尋常致敗之地方官。尙被罷黜之律。況此初不悉心救護。請以此照律。罪杖八十收贖。奪告身三等私罪施行。允之。
정조 6년 · 강
御誠正閣。行晝講。召見下直守令邊將。特進官韓光會。知事鄭尙淳。承旨黃昇源。玉堂徐有成沈樂洙。假注書趙衍德。記注官金健修。宗臣安川君烓。武臣副護軍申大謙。
정조 6년 · 목
講孟子。○烓曰。 景慕宮仲朔大祭。今將隔月。臣有一得之愚。敢此仰達矣。 宗廟大祭則俱有受誓戒。而至於 景慕宮大祭。非親享則無受誓戒之儀。其在重 祀典之義。宜無異同矣。予曰。此實事關典禮。卿其出去。以文字陳達。予曰。洪州牧使柳諠。通津府使金光運。大靜縣監朴載淵。彌助項僉使趙漢尙。蛇梁萬戶李漢起進前。下詢職姓名訖。命退。
정조 6년 · 강
命前僉[參:I-POSITION]知柳誼仍任前職。洪州牧使。令該曹差出。
정조 6년 · 목
敎曰。騎省不可無柳誼。出外可惜。字牧之任。行且試之。前僉[參:I-POSITION]知柳誼。仍任前職。洪州牧使之代。令該曹差出。待下批。仍令當日辭朝。
정조 6년 · 강
以鄭淵淳爲洪州牧使。口傳也。
정조 6년 · 강
王大妃殿進御人蔘麥門冬湯停止。二錢重粟米飮命自明日煎入。榻敎也。
정조 6년 · 강
召見判尹鄭昌聖直提學沈念祖于誠正閣。
정조 6년 · 목
予曰。監印事木板活字間。何以爲定乎。昌聖曰。開刊則工役似遲延。活印似好矣。予曰。御製則皆以木板刊印。寶鑑比御製。似無輕重之別。不必以活字印出矣。昌聖曰。論其所重。寶鑑與御製等。然則以開刊爲定宜矣。予曰。刻手以京居人。可以準數付役乎。念祖曰。在京人太甚不足。以兩南兩西諸處所在人。發關上來宜矣。予曰。在外刻手。使之上來。則果能無弊乎。念祖曰。別無爲弊矣。
정조 6년 · 강
命寶鑑印出時。校書館官員。內閣檢書官。逐日仕進。
정조 6년 · 목
判尹鄭昌聖啓言。 列祖寶鑑印出時。字劃之訛誤。割付之橫斜。不可不詳審。而亦難只委於唱準輩。校書館官員一人及內閣檢書官中一人。使之逐日仕進。請以爲看檢。從之。
정조 6년 · 강
命罪人權䎸事。謄頒朝報。
정조 6년 · 목
敎曰。日昨賓筵聞之。自有權䎸事。凡與此囚識面知名之人。擧懷疑懼之心。外人未知囚供之云何。則亦無怪其如此也。供案體重。雖不可頒示外廷。大體則元無指的誰某人之姓名者。向於移囚捕廳傳敎中網打云云。蓋指其旨意之所在而已。非因其明有援據而有是敎也。況渠旣以自做兇言。欲誣一世自服。則到今昭暴與否。非所可論。待時用刑則都無事矣。蓋此囚之趣向無定。怨忤居多。推渠供外之意。可以知已。設令眞有指的。猶當明卞玉石。況初無可據者乎。顧今民心不孚。訛言數興。當此之時。若因一箇事端。又致一番驚疑。則幾何而不睢盱悚慄。以至於無所措手足之境乎。靜念及此。良足寒心。本事雖甚無實。群情未免滋惑。則不可無曉解之道。次對日筵敎一通。成出擧條。竝與此傳敎。謄頒朝報。俾須洞悉事。政院知悉。
정조 6년 · 목
政院以大司成未差。啓請差出也。
정조 6년 · 강
差下校正堂上鄭昌聖沈念祖。郞廳趙城鎭。
정조 6년 · 목
監印廳啓言。國朝寶鑑監印堂郞。卽爲差出事命下矣。堂上漢城判尹鄭昌聖。奎章閣直提學沈念祖。都廳郞廳副司果趙城鎭。請差下察任。允之。
정조 6년 · 강
減下校正纂修堂郞春秋之任。
정조 6년 · 목
敎曰。寶鑑校正旣畢。印役將始。此後事務。惟在監印堂郞。監印堂郞外。校正[纂修:I-POSITION]堂郞。春秋之任。竝令減下。今後以寶鑑事入啓文字。以監印郞廳事分付。
정조 6년 · 강
拿處延安府使李樂培。推海伯李敬養。
정조 6년 · 목
戶曹啓言。因京畿監司李亨逵狀啓。延安府稅穀各船。只送一色吏。尤極無狀。令該曹考例草記事命下矣。今此兩隻船之只送一色吏。前所未有。當該守令。令該府拿問嚴處。該道道臣。亦有不能檢飭之失。請推考警責。允之。敎以。不騎船監官。令該道臣査實嚴治。以懲日後。
정조 6년 · 강
命時囚韓益增議處。吳福謙照律。
정조 6년 · 목
義禁府啓言。守門將韓益增原情。泛稱遲晩。請刑推得情。敎以。除刑推議處。又啓言。中官吳福謙身爲中官。不善奉職。請以此照律。罪狀八十收贖。奪告身三等。私罪施行。允之。功減一等。
정조 6년 · 강
召見承旨李獻慶。洪州牧使鄭淵淳于誠正閣。
정조 6년 · 목
敎鄭淵淳曰。爾以侍從。七事除之。而本州物重衆地大。素稱難治。且四邑盤據。邑弊多端。第須惕念爲之。而趁卽下往乎。淵淳曰。臣有老母。衰病轉谻。勢難將往。故姑觀病少可。四五日後。下往計矣。予曰。旣令當日辭朝爲敎。則雖有情理之難强。登筵之後。有此煩陳。猥越甚矣。洪州牧使鄭淵淳罷職。予曰。日昨次對筵敎。承旨聞之乎。獻慶曰。其時臣以式暇出去。而近來筵語嚴秘。故未得承聞矣。予曰。權䎸事出後。凡與此囚知名識面。皆懷疑懼之心云。外人未詳囚供之裏面。無怪其如此。然而當初秋曹捧供。不過口招。元無指的誰某人之姓名。且不以書成案。而外間自相疑惑。或謂以出於其招者。殆近五六十人云。此誠所傳之過訛矣。承旨亦或聞之乎。獻慶曰。外間果有此說。故臣亦聞之矣。予曰。罪囚所招。殆近狂易。初無搢紳間名字之現招。本非疑懼之事。旋卽以誣引自服。則獄情雖曰嚴秘。事端可謂虛謊。外論之不知本事。以訛傳訛。自致繹騷者。豈不大可悶然乎。向日傳敎中網打二字。非直謂某某人之出於囚招而然也。蓋指其旨意之所在而已。實非其明有援據而有是敎也。渠旣以自做兇言。欲誣一世。今已自服。則到今昭暴。已無可言。而此囚之趨向無定。怨忤居多。當此訛言數興之時。若因一箇事端。又致一番驚疑。轉相推諉。則幾何而不睢盱悚慄。以至於打一網之境乎。本事雖甚無實。群情未免滋惑。則不可無曉解之道。承旨今旣登筵。聞此下敎。須以事實之止於斯而已。傳道於知舊間。獻慶曰。今承聖敎。出去後。當以此意曉諭矣。
정조 6년 · 강
以尹長烈爲洪州牧使。
정조 6년 · 목
敎曰。洪州牧使鄭淵淳罷職之代。令該曹口傳擇差。待下批。當日辭朝。仍爲下去。
정조 6년 · 강
命問情差使員興陽縣監林濟遠拿處分揀。
정조 6년 · 목
因拿囚傳旨。敎以。以今完伯狀辭觀之。所謂舌官。不徒不敢開口容舌。又從以稱頉逃歸。問情也看護也。諸凡擧行。該縣監莫不替當爲之。欲知還期之遲速。則指日屈指。欲探歸程之水陸。則指方點頭。卽此一款。朝廷之貽羞雖甚。邑倅之誠勤足尙。勞可紀也。罪何言哉。興陽縣監林濟遠拿處分揀。只以徑還之虞侯捧傳旨。雖以譯院事言之。譯學等第。不可不審。從後更有執頉於問情之事。豈非重貽朝廷之羞也。以此意都提擧知悉。着意勸課或釐弊事。自廟堂招致各學首譯言送。
정조 6년 · 강
命抄啓文臣李宗爕推考分揀。
정조 6년 · 목
奎章閣以宗爕連二次居末。請推考。敎以。才有敏鈍。鈍亦有刻勵。可造鴻匠。自處下愚之才。罔念上達之義。無幾近於暴棄之歸乎。此後勉所未能。更下十百之工。推考今番特爲分揀。照律安徐。答通出給。
정조 6년 · 강
刑曹以罪人李龍福嚴囚今過五日。依傳敎押送配所啓。
정조 6년 · 목
敎曰。聞有實病。不得逐日赴衙云。且帶劇務。判義禁李命植許遞。照律草記。令次堂擧行。
정조 6년 · 강
許施東伯金憙賑穀加劃之請。
정조 6년 · 목
因狀啓。敎以。依狀請施行事。自廟堂今日內行會。
정조 6년 · 목
敎曰。春間有行査之命。而今至幾朔。尙不擧行。始以遲滯之由狀聞者。寧有如許外藩之體。事體所在。萬萬駭然。該監司李敬養從重推考。其遲滯委折。自本曹更爲措辭嚴關。使卽首實。待報來。枚擧草記。海營之於利川。旣非萬里之程。則過幾朔未就捕。必是洪姓士人。推諉不現之致。訟理曲直姑舍是。究厥情狀。極爲痛惡。卽令道臣嚴囚營獄。待結案末照律定配。本訟斯速査啓之意。一體嚴飭。
정조 6년 · 강
命時囚李元謙等勘放。
정조 6년 · 목
義禁府啓言。訓鍊副正李元謙。如已能講。使之勘放後草記事命下矣。元謙依當初傳敎。本律加一等。笞五十收贖。解見任別敍。請放送。允之。敎以。如有功議各減一等。又啓言。萬頃前前縣令李光彬原情。泛稱遲晚。請刑推得情。敎以。遠島之人。滯囚宜恤。今日內。考律勘放後草記。又啓言。守門將韓益增金尙振等。闕門守直擅離。俱涉可駭。請竝以此照律。各笞四十收贖。付過還職。私罪施行。允之。敎以。益增功減一等。
정조 6년 · 목
予曰。 列朝寶鑑。欲以鑄字先刊。則當有再役之弊。故今以木刻完決矣。有防曰。木板活字間。計其工役。別無加入云。以是刊印誠宜矣。
정조 6년 · 강
御誠正閣。行晝講。同經筵金魯鎭。特進官徐有隣。承旨黃昇源。玉堂徐有成沈樂洙。假注書李顯道。記注官金健修。宗臣西春君爗。武臣柳鎭琡。
정조 6년 · 목
講孟子。○有成曰。昨日朝。金虎門有多人喧鬧之聲。故送人探問。則許多鄕民。謂自廣州來。相率作黨。塡咽門前。與近仗軍士。互相爭詰。彼則自外欲入。此則自內拒却。一境喧閧。所見駭惋。幺麼鄕民。。逗遛闕外。如不嚴懲。後弊難言。其中首倡之民。令道臣嚴治。當該地方官。特施譴罷之典宜矣。兵曹之不善檢飭。不可無罪。入直堂郞。竝施譴罷之典宜矣。從之。予曰。兵曹雖未及草記。政院之不能察飭。亦不善爲矣。
정조 6년 · 강
緘推兵曹判書李性源。
정조 6년 · 목
敎曰。兵曹入直堂上之看作尋常。匿不以聞。誠有罪矣。身爲本兵之長。闕門有此無前之擧。已至經宿。無一言皁白。溺職大矣。兵曹判書李性源。緘辭從重推考。
정조 6년 · 강
命吏曹判書李命植。更卽牌招。
정조 6년 · 목
敎曰。政官無端違牌何也。至於判堂特解兼帶。意欲專意銓任。竝爲牌招開政。
정조 6년 · 강
重推畿伯李亨逵。守禦使鄭民始。
정조 6년 · 목
敎曰。境內之民。無非編伍之兵。雖謂之民是兵兵是民可也。方伯主帥。俱難免不能檢飭之責。京畿監司李亨逵守禦使鄭民始。竝從重推考。廣民作拏之擧。大關國綱民俗。則此非可笞可楚之罪也。玉堂之但曰治罪云云。似近太寬。令該道査出首倡人。照法各別勘處事分付。
정조 6년 · 목
敎曰。在外大司成金履素許遞。開政差出。○以權★(礻+嚴)爲司諫。李敬一爲掌令。金履厚爲持平。李級爲正言。尹東晚爲副校理。金履正爲修撰。具善復爲判義禁。黃昇源爲大司成。
정조 6년 · 강
命今番印役時紙地。毋或貽弊貢人。
정조 6년 · 목
監印廳啓言。國朝寶鑑今將始役矣。進上件及頒賜件。定其件數。然後所入紙地。方可磨鍊。各以幾件擧行乎。敎以。進上件則貼册紙三件。卷册紙五件。白綿紙十二件。白紙十件。合三十件爲之。頒賜五十件。皆以白紙爲之。昨年八子百選刊印時。亦有申飭。紙廛厚則反有妨於披閱。今番印役。則時紙地取用。切勿憑公點退。無或貽弊於貢人之意。各別嚴飭。
정조 6년 · 강
承旨趙時偉黃昇源李世奭林錫喆聯疏自引徑出。竝許遞。
정조 6년 · 목
疏略曰。臣等在闕門。職當察飭。而昨日廣州民人之成群作鬧於咫尺禁扃之外者。卽是無前之變怪也。騎省之初不禁戢。又不草記。實係溺職之大者。臣等宜卽據實請罪。以竢處分。而臣等矇不覺察。豈晏然在職乎。玆不得不相率陳章。徑出禁門。伏乞亟命鐫削臣等之職。仍爲重勘臣等之罪。○敎曰。縱曰不知。不知亦罪。況於堂啓請譴之後。勢難仍冒。此上疏還給。該房承旨遞差。其外承旨。似當分等處分。而亦豈强令察任。竝以許遞傳旨捧入。承旨多窠。前望單子入之。
정조 6년 · 강
以趙㻐申應顯宋載經徐鼎修爲承旨。前望也。
정조 6년 · 강
拿處兵曹參議李鼎養佐郞韓德秀。
정조 6년 · 목
敎曰。昨日入直兵曹堂郞事。萬萬駭然。不可罷職而止。爲先拿問定罪。
정조 6년 · 강
獻納趙錫穆疏陳取士尙早之弊。賜批。
정조 6년 · 목
疏略曰。臣聞前月謁 聖取士。尙早太過。懸題唱臚之間。不滿數頃云。殿下親臨而取。早尙如此。則臣竊恐八方士子。相與觀慕曰。聖上之所尙在此矣。皆以才藝爲貴。而必以質實爲恥。惟以敏給爲事。而必以謹拙爲笑。輕佻之風。浮薄之習。未必不自此而愈甚也。噫。七步成詩。奇則奇矣。倚馬立草。才則才矣。自古以來。有才者不必皆有德。才高者例或多勝德。方今大比在秋。諸般科弊。想必多可革。而臣愚以爲尙早之弊。尤不可不革也。臣之所論兩條。已陳於昔年疏中。不必更陳。而目今臺閣之間。媕啞之習自如。取士之際。尙早之弊尤甚。故不避猥越。復此縷縷。伏願殿下加意焉。批以。所陳二條。目下切要之言也。方欲留意採用矣。
정조 6년 · 강
命綸綍色閣吏。令攸司科治。
정조 6년 · 목
敎曰。閣臣之職。無出於掌校御製。雖以綸綍一事言之。每月初。啓請書入。卽應行之事。近來直閣待敎。多是檢校。然閣臣本無時原任之別。況各以檢校。則所管無異時任。而二月綸綍。尙不書入。事之稽緩。莫甚於此。本閣事之無頭緖如此。可悶。閣臣雖不知閣事。然閣吏若能提醒。豈有是也。該色吏待用刑。令攸司從重科治。此後綸綍。使政院書入可乎。使玉堂書入可乎。本閣革之可乎。
정조 6년 · 강
命時囚李光彬勘放。
정조 6년 · 목
義禁府啓言。萬頃前縣監李光彬。考律勘放事命下矣。吏奴所逋。混錄民還。以此照律。從重論。告身盡行追奪。泰安郡徒三年。請定配押送配所。允之。
정조 6년 · 목
太廟夏享。在再明也。
정조 6년 · 강
召見大臣備局有司堂上于誠正閣。領議政徐命善。左議政洪樂性。右議政李福源。右參贊鄭尙淳。禮曹判書金魯鎭。副司直鄭民始。刑曹參判徐有鄰。右承旨金宇鎭。
정조 6년 · 목
命善曰。俄見傳敎。關東御史狀啓今始入來矣。予曰。今召卿等。專爲此事。予曰。御史發倉開賑。寔出民情之遑急。而其所措置果何如。命善曰。今此御史之先發倉後狀聞。卽緣民事之遑急。顧其擅行。亦足可恕矣。予曰。東峽民人。雖曰本無恒產。易致流散。今此累千口離散。卽緣守宰之初不顧恤而然。想厥所爲。不勝痛駭矣。命善曰。計其流民之戶。淮陽爲八百餘戶。金城爲三百餘戶。其外諸邑。亦有多寡之不一。論其罪狀。有難殫擧。而至於淮金兩倅。宜有勘處之律矣。予曰。守宰之官。目擊流離之狀。不卽救濟。已極痛惡。而至於按道之臣。亦不狀聞。致此流離者。尤涉可怪矣。命善曰。聖敎果然矣。予曰。此等守令。若致歇減勘。後弊難懲矣。予曰。金化流民。數至幾何。命善曰。多至二百餘口矣。
정조 6년 · 강
罷拿淮陽府使朴師崙。
정조 6년 · 목
敎曰。抽栍若而邑。差遣繡衣。蓋以昨年本道年事。未免告飢。欲知目下民情之遑急與否也。觀此開賑狀聞。御史之發倉賑貸。便宜措置。誠得奉使之體。況活我濱死之民。功實有之。罪何論焉。勿待罪事。卽爲回諭。兩邑出道之後。似難藏蹤。須卽還朝事。一體下諭。身爲守令。目擊流離之載路。終不悉心安集。境內流亡。至於八百餘口之多。名以分憂。孤負至此。此而例勘。唉彼無告。何以聊生。民之所恃朝家也。朝家不擇牧民之官。致令累千民口。有失所之患焉。其在懲後之道。宜有別樣處分。道內流亡最多處。本邑爲然。淮陽府使朴師崙。不可封庫而止。爲先罷黜。令該府星火拿來。其罪狀一一嚴問。口招以聞。當待捧供重繩。以謝東民。
정조 6년 · 강
命淮陽府使各別擇差。
정조 6년 · 목
敎曰。御史旣已封庫。則道伯例卽枚擧公兄文。狀請罷黜。迄無一言皁白。似是程道迂回之致。此時本邑曠官可悶。該府使朴師崙。方欲嚴勘。其代今日政。各別擇差。待下批仍令當日下直。
정조 6년 · 강
罷拿金城縣令李義存。金化縣監宋達淵。罷東伯金憙職。
정조 6년 · 목
領議政徐命善啓言。卽見江原道暗行御史李夔狀啓。則淮陽流民爲一千九百七十六口。金城流民爲八百十二口。金化流民爲二百一口。爲字牧之官。不體分憂之責。立視顚連。不思接濟者。極爲驚駭。淮陽府使朴師崙則處分旣下。而金城縣令李義存金化縣監宋達淵。亦不可不嚴勘。幷先罷後拿。道內流民。至於此多。而道臣之一任守令。不能察飭者。殊欠委寄之意。江原監司金憙。請罷職。從之。
정조 6년 · 강
命關東賑穀加分。待秋成幷耗會錄。
정조 6년 · 목
領議政徐命善啓言。卽見江原道暗行御史李夔狀啓。則以爲金城縣尤甚。無依之類一百九口。分賑唐米四十四石十斗二升。以常賑穀磨鍊以給。淮陽府賑民二百八十七口。分賑太四十石二斗七升。耳牟五十石。稷九十四石二斗九升。以帖別備穀磨鍊以給。金城縣還穀留庫中二千三百六十六石。淮陽府還穀留庫中二千六百五十石。朝令又爲分給。賑穀之會減。還穀之加分。幷令廟堂速降指揮於道臣爲辭矣。民情旣如是切急。則御史之便宜發倉。或繼等加分。或白給乾糧。仰體朝家軫恤之意者。殊甚得當。賑穀則依此計減於會案。加分則待秋成幷耗會錄事。請分付關東道臣處。從之。
정조 6년 · 강
命淮陽等邑流民當年身布。特爲蕩減。
정조 6년 · 목
敎曰。觀此江原道暗行御史狀啓。流亡民戶。若是夥然。設令盡數還接。各樣身布。決難責納。況還接未易。勢將侵及隣族。朝家旣聞之後。豈可恝視不之救乎。本道淮陽金城金化三邑。流亡民戶當年身布。特爲蕩減。外此蠲恤之政。令方伯守宰着意措劃事。自廟堂措辭行會。
정조 6년 · 강
命江原監司金憙。姑勿罷職。
정조 6년 · 목
敎曰。道內流亡。至於此多。按道之臣。烏得辭其責。然又思之。此時本道方伯遞易。奚特迎送有弊。凡係撫摩奠接之策責。實難付之生手。此亦軫念民弊之一端。江原監司金憙。姑勿罷職。爲先從重推考。使之十分惕念。以贖前愆。自此遞任之前。無非待勘之日也。何敢引以爲義。辭疏政院切勿捧入。
정조 6년 · 강
有政。吏曹判書李命植。兵曹判書李性源進。
정조 6년 · 목
以林錫喆爲承旨。權坪爲掌令。李羽晉金孝晉[眞:I-PERSON]爲正言。洪文泳爲校理。趙城鎭爲副修撰。李得泌爲假引儀。初仕也。任玉爲保寧縣監。鄭景淳爲淮陽府使。李命杰爲金城縣令。金履顯爲金化縣監。○敎曰。淮陽府使鄭景淳罷職。今日政差出。○以李東馨爲淮陽府使。朴天行爲校理。李昌漢爲副校理。尹㬦爲修撰。尹行元李頤祥爲副修撰。安春君烓徐有鄰爲都摠管。李漢泰爲副摠管。
정조 6년 · 강
罷淮陽府使鄭景淳職。
정조 6년 · 목
領議政徐命善啓言。淮陽府使鄭景淳新除之下。旣詣闕外。終不入肅。屢煩促敎。未知病狀輕重之如何。而職是守令。跡涉猥屑。揆以國綱。不可無警。景淳請罷職。從之。
정조 6년 · 강
改差接慰官李泰永。
정조 6년 · 목
吏曹判書李命植啓言。接慰官以李泰永啓下矣。卽聞泰永有不可往赴之私義。呈狀臣曹。自前如此之人。每有曲諒之道。今此接慰官。請特許改差。從之。
정조 6년 · 강
命玉堂違牌坐罷人員。幷敍用。
정조 6년 · 강
命都廳趙城鎭本職許遞。
정조 6년 · 강
元陵陵上莎草枯損。命詳細奉審。
정조 6년 · 목
禮曹啓言。卽接 元陵參奉所報。則 本陵陵上莎草。自丑方至卯方長二十七尺。廣十六尺。根不着土。葉不抽靑。見無回蘇之望云。 陵上莎草。如是枯損。政府以下依例進去奉審後。請稟處。敎以。陵官報辭。但曰不着土不抽靑云云。無枯損二字。陵上莎草修改。事面至重。所宜詳悉枚報。報辭如是矇然。且枯損與頹圮有異。則前月節享修改時。何不幷擧報曹乎。左承旨馳詣 本陵。詳細奉審以來。政府以下進去。更待下敎。
정조 6년 · 강
命時囚尹㬦勘放。閔致協等照律。
정조 6년 · 목
義禁府啓言。前修撰尹㬦。依傳敎從重勘律事命下矣。杖一百。以公罪收贖。請放送。允之。又啓言。西原前營將閔致協。鎭川前縣監朴仁榮等。其賊徒之結幕。行止之殊常。討捕使之矇未譏詗。地方官之慢不報營。俱極可駭。請以此照律。致協。仁榮。各杖八十收贖。奪告身三等。私罪施行。允之。又啓言。禁軍別將李漢昌。番將具世元等。禁旅不能嚴束。喧嘩作拏。請以此照律。各杖八十收贖。奪告身三等。私罪施行。允之。又啓言。禁軍假將出身趙藺璧。渠以入番。見其起鬧之擧。不能禁斷。請以此照律。罪杖八十收贖。允之。
정조 6년 · 강
遣承旨詣 宗廟 景慕宮。奉審摘奸。仍詣 元陵奉審。
정조 6년 · 목
敎曰。近日旱氣如此。仍詣 元陵。莎草枯損。前執頉處形止。更爲詳細奉審以來。
정조 6년 · 목
領議政徐命善曰。睫上痰核若何。予曰。結核漸固。爲悶矣。命善曰。伏願益加善攝焉。予曰。禮判進前。予曰。 元陵改莎草時。欲待雨始役。迄此未果。殊極爲悶。故今日遣承旨奉審。而其頉尤甚處。不可不先爲改補矣。金魯鎭曰。過端午後。擇日擧行。恐合宜矣。予曰。今雖悶急。端午前。有難始役矣。魯鎭曰。奉審承旨還來後。詳問頉處。當以草記擇日以入矣。予曰。待秋後雖當改莎。而今則當補最急處矣。
정조 6년 · 강
命廛人都賈之類。令京兆平市申飭。
정조 6년 · 목
領議政徐命善曰。聖上特軫麥嶺之艱食。或慮米直之高謄騰。盡發內司米四千餘石。減價許賣。又自惠廳貢米二萬餘石。前期預下旬日之間。散米民間者。幾至三萬餘石。則米直必當頓減。而聞諸市上。依舊踊貴。必廛人輩。觀望待時網利之計。更令京兆平市。爲先摘發其都賈之類。移法司嚴治。頻頻操切。俾無如前之弊事。出擧措條。請申飭。敎以。貿遷之際。價本之隨時高下。不是異事。且聞散賣。或給貢之後。米直不無稍低之事云爾。則移法司。直令嚴治重繩。反恐爲弊。以此意。令該署提調知悉。間間察飭。時時操切。以爲從便闊狹之地。至於都賈之弊。誠如卿言。此亦申飭該府該署。着意嚴禁。
정조 6년 · 강
許施黃海兵營大小米留庫條加分之請。
정조 6년 · 목
領議政徐命善啓言。卽見黃海兵使李潤慶報備局辭緣。則以爲本營所在司句管大米半留者爲三百六十七石。小米半留者爲三百三十五石。此與元軍餉有間。而今番麥事之未登。許多營屬之接濟。他無拮据之策。以留庫條。盡爲分給。待秋成還捧爲請矣。依所報。許令加分。請以爲及時賙救。從之。
정조 6년 · 강
命上京守令。皆令當日下送。
정조 6년 · 목
敎曰。未署經守令。一司竝令除署經。使之當日辭朝。農務方殷。催促下送。因公上來及受由上京守令。皆令當日還官。各道今年雨暘不適。麥事登歉。邑邑判異。嗣後勸課之政。專係守宰。秋成前。除非切急之事。守令由暇。切勿輕易許施之意。申飭諸道監司處。又敎曰。別軍職守令之許久來待者。其在民事。實屬可悶。亦使從近還官。而訓將申飭下送後草記以聞。其他以受由在京人。亦自備局申飭下送。
정조 6년 · 강
削黃海監司李敬養職。
정조 6년 · 목
敎曰。方面之任。體貌非輕。凡有訛誤。輒事含容。非但軫恤迎送之弊也。此道伯。自在莅任之初。至于今日。大罪小眚。可削可罷之事也。發緘或行査之命。殆無虛月。如是而安望彈壓一道。前後乖常駭俗之擧。雖不一一索言。聞是多由酒政所使。致有大臣之筵白。惜乎其不念辭陛日。丁寧申勤之飭敎也。辜負抑云不細。何必拘於遞易。不念西民之受病。黃海監司李敬養削職。
정조 6년 · 강
改差洪州牧使尹長烈。推吏曹判書李命植。
정조 6년 · 목
左議政洪樂性啓言。新錄玉堂。非特敎與罪補。則不得出宰。自是古例。而洪州牧使尹長烈。旣是新錄中人。則銓曹差擬。未免不審。尹長烈改差。當該政官請推考。從之。敎以。仍令該曹口傳擇差。
정조 6년 · 강
以申致權爲洪州牧使。口傳也。
정조 6년 · 강
命兵曹判書李性源照律分揀。
정조 6년 · 목
敎曰。兵曹判書緘辭。旣知委折。何必照律。照律分揀。使之進參賓對。
정조 6년 · 강
遞兵曹判書李性源。
정조 6년 · 목
領議政徐命善啓言。兵曹判書李性源。適有身病。故不得登筵。而聞其意必欲一遞云。請今姑許遞。從之。
정조 6년 · 목
敎曰。祥原郡守吳毅常。爲先改差。其代今日政差出。又敎曰。民憂方殷。黃海監司削職之代。今日政。各別擇差。待下批。不多日內辭朝。○以趙㻐爲兵曹判書。尹壽民爲祥原郡守。金履禧爲廣州府尹。○再政。因金文淳黃海監司擬望。敎曰。近不入闕中。何不以無故人首擬乎。更令擬入。以黃昇源爲黃海監司。
정조 6년 · 강
命新除授兵曹判書。待下批命招。同參政事。
정조 6년 · 강
命因公及受由上來守令。還官日字。申飭道伯。使卽報來。
정조 6년 · 강
召見奉審承旨徐有防于誠正閣。
정조 6년 · 목
予曰。奉審果無頉乎。有防曰。奉審 陵上丁字閣。皆無頉。而至於莎草枯損處。一時可悶矣。予曰。晝宵憧憧之餘。今聞所奏。不覺悚惶。此時改莎。雖曰難便。豈可暫時遲稽乎。予曰。所過農形何如。有防曰。兩麥已辦失稔。畓穀雖一坪之內。或有懸殊者矣。予曰。別兼亦爲下去乎。有防曰。渠則將待邦慶。不欲下往。而該曹將發牌催促。故今此難便云矣。予曰。情理雖曰如此。民事亦不可不念。卽爲下往。而旣是侍從則與他有異。必以今日出城。
정조 6년 · 강
命趙奉朝賀原致賻外。令該曹參酌題給。待議諡時。使卽議諡。
정조 6년 · 목
敎曰。重臣決退之後。未見於朝班久矣。不料遽至長逝。愴惜曷已。確然之守。奚特決退一事。予豈可無別般示意之擧。原致賻外。令該曹參酌加數題給。待議諡時。使卽議諡。勿令撰送諡狀。令弘文館知悉。
정조 6년 · 강
召見廣州府尹金履禧等于誠正閣。
정조 6년 · 목
予敎履禧曰。再遣御史。屢除承旨。欲試其才器矣。廣州物衆地大。素稱難治。故今此除拜者。便是特簡。府尹必下去善爲。無負此意也。履禧曰。今承下敎。當竭誠爲之矣。予曰。廣民之闕門作拏事。府尹聞之乎。履禧曰。略聞其大槪。事甚驚駭矣。予曰。本府民心雖曰頑悍。寧有如許紀綱。殲厥巨魁。古亦有去云。其首倡人。當有用法之擧。府尹下去後査得。履禧曰。臣赴任。直査得其人矣。予曰。本府又有城堞修改之役。善爲看檢也。
정조 6년 · 목
敎曰。前試官朴取源。前大司諫申應顯趙尙鎭。前承旨趙英鎭李亨元。前正言崔烜許晊嚴思憲姜彛正。前持平韓栐。前掌令朴聖泰權坪宋銓。前校理李時秀朴天行。前修撰尹尙東竝敍用。
정조 6년 · 강
命兵曹判書趙㻐更爲牌招。
정조 6년 · 목
敎曰。本兵重任。不可暫時曠務。設有情勢。已屬先天。更卽牌招。斯速膺命。牌去來。勿爲呼望。牌去來催促。
정조 6년 · 강
重推兵曹判書趙㻐。
정조 6년 · 목
敎曰。牌不出。而連下飭敎。則逬出都門之外可也。胥命金吾近處可也。此有情勢人當行之擧。而至於此重臣。異於是焉。三牌傳敎。仍有勿呼望之命矣。重臣之自京徂郊。又自郊外持牌進往金吾。未知亦有此等規例乎。任其牌隸之隨往。不恤事體之傷損。上下番實注書。從重各別處分。而雖以重臣言之。處義自處義。事例自事例。豈因難膺之端。作此徑庭之擧乎。兵曹判書趙㻐從重推考。屢敎之下。迄無一言。俄下命牌。藏諸所住之處乎。懸於禁府之門乎。自政院問啓。
정조 6년 · 강
承旨趙鼎鎭。以兵判趙㻐處問啓啓。
정조 6년 · 목
鼎鎭啓言。問于兵曹判書趙㻐處。則以爲不敢偃處私次。逬出城外。三牌又降。而伏聞有牌望勿呼之命。不得不陳疏。若登徹則牌望之呼不呼。似無關係。故仍卽納牌。來伏金吾。以俟重勘云矣。敎以。夜將曉矣。本兵無長官可乎。牌去來催促。
정조 6년 · 강
命左捕將李敬懋兼察右捕將。
정조 6년 · 목
政院以右捕將徐有大。以喬桐前水使罷職。有他邊大將兼察之例啓稟。敎以。左邊大將兼察。
정조 6년 · 강
命宣傳官李儒敬等。令該府嚴問。金命峻林泰遠沈默之崔範星沈公協南愼五拿處。
정조 6년 · 목
敎曰。宣傳官李儒敬。前宣傳官南有寬吳毅常等。爲先令該府嚴問口招。其時參會宣傳官。査實指名捧現告。亦爲拿問處之。
정조 6년 · 강
命前宣傳官沈公協等取招。
정조 6년 · 목
因丁酉九月參會宣傳官査問微稟。敎以。其時在曹司間。未許參人。參會一款。非所可論。竝勿論。移他職番所人。下鄕人。受由人。明知其不參會。亦竝勿論。前宣傳官沈公協南愼五。旣曰參會云爾。則其不卽首實之罪。與就理宣傳官無異同。依俄下榻敎。一體令該府捧口招。至於金命峻林泰遠沈默之崔範星等。雖皆時在任所云。而再問江界之間。渠輩迄無一言應對。其委折。令該府添問目。取招於時囚中時帶宣傳官人處。區別草記論罪。
정조 6년 · 강
金吾以時囚李儒敬處。添問目取招啓。
정조 6년 · 목
義禁府啓言。依下敎時囚罪人李儒敬處。添問目取招。則以爲金命峻則答簡昨日入來。而只知書拔字薦案。而題名錄以不知爲答。其餘三人。姑無答簡云矣。林泰遠沈默之崔範星等。日月旣久。尙無皁白者。俱極可駭。請竝拿問覈處。敎以。已下敎矣。
정조 6년 · 강
命時囚朴師崙保放。
정조 6년 · 목
敎曰。滯囚已至數旬。御史復命。姑無消息。保放。待御史還朝。當更囚捧供。依此知悉。
정조 6년 · 강
命時囚林蓍喆放送。
정조 6년 · 목
義禁府啓言。前大司諫林蓍喆本罪目。從重勘律。放送事命下矣。取考律文。則杖一百收贖。告身盡行追奪。請放送。允之。
정조 6년 · 강
命時囚李鼎養等分揀放送。李儒敬等草供捧入。
정조 6년 · 목
義禁府啓言。兵曹參議李鼎養。佐郞韓德厚原情。泛稱遲晚。所當請刑。鼎養曾經侍從。請除刑推議處。德厚請刑推得情。敎以。旣已汰去。分揀放送。又啓言。前宣傳官李儒敬南有寬吳毅常等原情。泛稱遲晚。曾經別軍職。請除刑推上裁。敎以。李儒敬吳毅常等。渠輩雖於伊時。俱以新許參判下位。雖參會。判下位亦人也。有目有耳。具視具聽。寧有不能記憶之理乎。渠輩出入邇列。積有年所。凡於奉令承敎之際。理當 ★(足+曷)蹶殫竭之不暇。如許微瑣之事。以實自首。胡難事也。始則推托。今又漫漶。本罪之外。此爲尤無狀。更爲嚴問口招。如有自明之端。使之無隱直告。不然直以欺罔之意。遲晚納招事。一體添問目取招。南有寬旣非朔掌務。則必是元掌務。與下位有異。若有一分嚴畏之心。豈敢曰不知。然如儒敬毅常之諳知廳規者。尙無難其掩蔽。在渠多年出入去之人。何足深誅。且渠供辭。極其無嚴。亦爲更捧口招。粧撰無忌。論以國綱。萬萬寒心。赴坐諸堂推考。更招。必令詳悉納招。卿等參以已見。論理議處以聞。日暮前以草供捧入。
정조 6년 · 강
命時囚李儒敬等照勘。
정조 6년 · 목
義禁府啓言。前宣傳官李儒敬南有寬吳毅常等。再次嚴問之下。今始直招。而李應爀首實之後。事旣自露。勢難終掩。始乃遲晚。請以此照法勘處。敎以。依此擧行。又啓言。前宣傳官沈公協南愼五等原情。以問目辭緣。泛稱遲晚。嚴加盤覈。則以爲旣參其時一會。而特敎査問之下。不卽自首。今於事露之後。始乃自服。請竝照法勘處。敎以。依此擧行。
정조 6년 · 강
命時囚金命峻等拿處。南有寬等保放。南愼五放送。
정조 6년 · 목
敎曰。前宣傳官金命峻。特敎査問之下。乍吞乍吐。尙無一言。林泰遠崔範星沈默之等。行査今至幾朔。尙無一言應對。四人等所爲。不但萬萬無狀。俱以其座高宣傳官。必皆詳知本事。亦當發論參會。渠輩推問後。與在囚諸人。可以分等處分。竝令該府拿問取招。無或遲滯。時囚罪人南有寬。旣曰元掌務。則廳中凡事。理無不知。而始則欺隱。終又漫漶。論其情狀。極爲痛駭。李儒敬吳毅常等。雖曰位卑參下。或才經許參云。而此皆推托之說也。儒敬。毅常之不能先於人自首者。厥罪十倍於右位。詐不以實。自有當律。然本事姑未出場。有寬三人等保放。待命峻等就囚。還囚照律。沈公協南愼五等罪狀。大體與諸囚別無異同。亦爲保放。有寬等還囚時。一體擧行。至於愼五。居在陰城地。査事未及聞知。於渠不足深責。特爲放送。
정조 6년 · 강
召見奉審承旨趙時偉于誠正閣。
정조 6년 · 목
元陵奉審後入來也。
정조 6년 · 강
元陵陵上莎草枯損處。命政府以下依例進去奉審。
정조 6년 · 목
敎曰。今聞奉審承旨言。 陵上莎草枯損處。果如陵官所報。修改之擧。不容少緩。政府以下依例進去奉審以來。 本陵陵上莎草。年年有頉。去年已有所云然。領府事一體進去奉審以來。
정조 6년 · 강
召見奉審大臣以下于誠正閣。領府事金尙喆。右議政李福源。左參贊尹東暹。右參贊鄭尙淳。禮曹判書金魯鎭。
정조 6년 · 목
予曰。昨年以 陵上封築。有所下敎於領府事。故使卿入侍矣。大抵 元陵莎草之年年有頉。必由於封築之不完固致也。往秋有改莎之擧。今未一周又復有頉。數數修改。極涉屑越。未知何以則爲好耶。尙喆曰。臣於昨年奉審後。有仰達之辭矣。丙申 因山在七月二十七日。而八月初二日。始乃畢役。故時當潦水盛暑。莎草之着根未實。封築亦甚高峻。每年有頉。寔由於此。不可不留待後日。以爲改封築之擧。此有甲子年 明陵已行之例矣。自庚子至甲子爲二十餘年之間。 陵上有頉。無歲無之。以其封築甚高。莎草易於枯損。故不得不改封築矣。予曰。其時看役。是許圭乎。尙喆曰然矣。予曰。今欲仍行改築改莎之擧。似有非時之例慮。雖不得不遲待後日。以爲改封築之計。至於今番有頉處。則卽當修改。卿與右相進去。福源曰。夏間改莎。每多枯損之弊。是庸悶慮矣。予曰。進去諸堂。亦皆詳細奉審後。如有意見。回奏也。予曰。 明陵甲子改封築時日子。在何月耶。尙喆曰。八月矣。予曰。今日可以回還耶。尙喆曰。門限前。可以入來矣。予曰。甲子八月日記及禮曹謄錄入之。敎曰。兩大臣不必齊進。只領府事進去。以除廚傳之弊。
정조 6년 · 강
諭審覈使金履禧。
정조 6년 · 목
敎曰。今番海西審覈之行。出於不獲已。不但本事關係至重。兼爲渠輩。卞別玉石也。然於按査之際。務從簡易。無致蔓延。所謂申光夏一人外。如無別般端緖。切勿隨聞發捕。以副朝家靜鎭之意。卽爲下諭于審覈使處。
정조 6년 · 강
召見奉審大臣以下于誠正閣。領府事金尙喆。左參贊尹東暹。右參贊鄭尙淳。禮曹判書金魯鎭。
정조 6년 · 목
復命也。○予曰。奉審處何如耶。尙喆曰。莎草枯損處。雖有間間立苖者。而皆不附土。此是昨年修改時。不以新土培之。故今乃有頉。且枯損處外。或多葉靑者。而手到輒頹。其根之不善着土。從此可知。今番修改時。以爲一新修改之似好矣。予曰。卿言是矣。此時不至甚熱。似不害於莎草矣。尙喆曰。改莎之時。莫如寒食前後。而此時則猶勝於六七月矣。予曰。當以何間推擇乎。尙喆曰。問于禮曹。則今初十日爲吉云矣。予曰。日子無已太遠乎。魯鎭曰。自多擧行之事。以初十日爲定似好矣。予曰。然則以初十日定行。修改時。卿須進去好矣。尙喆曰。臣安敢不進去也。雖或有他大臣進去之命。臣將請往爲計矣。予曰。卿之筋力康健。驅馳之餘。少無勞憊之意。甚可喜也。禮判則有汗痕。而左參贊亦無困意。年老之人。誠異常矣。予曰。甲子年。參贊爲明陵參奉。其時事可以詳知乎。東暹曰。封築自來堅固。莎草難於着根。或間年或連年有頉。故甲子乃有改封築之擧。而有頉在六月。以其非時。修改之役。退行於八月矣。予曰。諸堂皆於初九日出去耶。魯鎭曰。然矣。予曰。今番修改之役。必須惕念爲之。俾無如前也。
정조 6년 · 강
御誠正閣。行晝講。仍召見回還冬至使。知事李性源。特進官李在協。承旨奇彥鼎。玉堂朴天行尹行元。記事官李祖承。兼春秋金健修。宗臣花陽君榷。武臣金漢升。掌令權坪。正使昌城尉黃仁點。副使洪秀輔。
정조 6년 · 목
講孟子。○予曰。萬里行役。無事回還幸矣。仁點等曰。莫非聖恩攸曁矣。予曰。兩使應製文字。果能善作。可謂不貽羞於彼人。予甚嘉乃。仁點曰。臣則素不閒於詩律文字。故多賴副使之力矣。予曰。副使文才。予所稔知。而彼地上元應製。實爲善作矣。洪仁浩亦於望日親試時。用火樹等句語爲壯元。而卿亦用火樹等字。此亦文脈之通流者歟。萬里相符。誠異事矣。予曰。入侍凡幾次耶。秀輔曰。十餘次矣。予曰。燕路有所聞耶。仁點曰。別單外。別無可達之事矣。而盜賊甚盛。無處無之云
정조 6년 · 강
命節使到燕日子。預爲定式。
정조 6년 · 목
回還正使黃仁點啓言。臣等以節使之比前早送。已有陳達於先來狀聞中。而臣等旣親聽於禮部尙書德保。使之歸奏。則可知其出於 皇旨。自今年爲始。到燕日子。必趁臘月二十三日設宴事。預爲定式似好。從之。
정조 6년 · 강
命戶曹稅船點檢判堂進去。
정조 6년 · 목
因戶曹稅船點檢單子。敎以。判堂時在闕中直所。此後點檢。判堂依例進去。
정조 6년 · 강
以鄭好仁爲知義禁。前望也。
정조 6년 · 강
以柳誼爲承旨。
정조 6년 · 목
敎曰。在外承旨許遞。前望單子入之。
정조 6년 · 강
命前兵判鄭好仁備堂還差。
정조 6년 · 목
敎曰。事非大事。坐罷亦已有日。前兵曹判書鄭好仁敍用。備堂還差。
정조 6년 · 강
命畿邑望雨形止報來。飭修溝渠等事于京外。
정조 6년 · 목
敎曰。正値兩麥登場之會。而凄風連吹。出日如烘。發穗者漸至枯損。未發穗處。必有乾縮。從以耕播之役。將又愆期。言念民事。俱極切悶。禱雨之擧。不容少緩。而姑未知畿邑農形之如何。方此咨且矣。近郊則才已發遣摘奸。而畿內列邑則日前得雨及目下望雨形止。使卽各各詳細報來。畿伯明日登對以奏。至於修溝渠淨阡陌掩骼骨等事。皆屬應行之節。內以京兆。外以畿邑。幷令依此着念擧行事。令廟堂嚴飭行會。湖農之暵乾。無異畿農云以此意一體分付。
정조 6년 · 강
諭洪忠監司李崇祜。
정조 6년 · 목
敎曰。京廳査事。光烈最凶。挾膂力而假術數。做出妖誕之說。潛釀凶悖之謀。煽動人心。意欲何爲。不但在法必誅。亦係爲民除害。朝家以是許令究詰端緖。期底掃破窟藏。而及其援引李嚞煥。則光烈之設心。尤爲憯慝。嚞煥之博聞多識。世無有不知者。況以光烈之居在隣邑。豈不知嚞煥之爲聞人。其招中云云之說。分明是自做而要免煽惑之罪。妄引膾炙之人。又況嚞煥之死。聞已有年。對質無路。則謂以可欺之方也。此個事情。明若觀火。奚待驗問而知之。然此供一出。黑白未判。若無一暴。將作九地之冤。嚞煥雖死。有其子若弟焉。縱有以子弟作證之嫌。實係爲父兄伸誣之道。且念渠輩以士族。必欲急於湔雪。故令招致平問者。意蓋有在。觀渠對供。儘有條理。果不出於所料。若其祭文一款。尤是明白之證。事旣淸脫。豈可保授。卿其將此有旨。曉諭李森煥及載威處。幷卽解送。因此而有一諭於湖土士夫者。噫。近來人心不淑。世變層生。而湖右一路受害偏甚。屢遭審覈之行。多被竄流之典。不徒是也。逮捕之時。閭里難免於繹騷。推卞之際。縲絏或及於平人。每一念之。殊切憫惻。然無罪有罪。玉石自分。爲士夫者苟勉操身之方。可免橫罹之患。烏可以過自浮動。不奠舊業也哉。繼今以往。體朝家鎭安之意。勿懷疑慮。各保厥居。回諭時急。臨紙草草。卿以此意。敷告道內人士事回諭。又敎曰。李嚞煥事。果是明白無驗。而今於捕廳文案。如是載錄。則伊後嚞煥之子若弟。雖登科宦。或慮其人言之必至。俄下傳敎云云。良以是也。
정조 6년 · 강
命時囚前府使朴師崙。添問目取招。
정조 6년 · 목
因拿囚傳旨。敎以。諸堂卽爲赴衙。各別嚴問。捧口招以聞。若或抵賴。係是民事。何拘非時。當刑推得情。斷不饒貸。亦令以此添問目取招。○義禁府啓言。淮陽前府使朴師崙原情。泛稱遲晩。請刑推得情。敎以。發明之說。全沒倫脊。究厥情狀。萬萬痛駭。曰無曰有之間。從實直告。以聽朝家處分之不暇。焉敢刮摘繡啓。有若暧昧者然乎。御史還朝不遠。自有査問之方。渠若不及今輸款。來頭事適足爲罪上添罪之歸。明日次對後。卿等更爲開坐。嚴問取招。期於得情。
정조 6년 · 강
行晝講及次對于誠正閣。知事金魯鎭。特進官鄭昌聖。承旨柳誼。假注書趙衍德。記注官金健秀[修:I-PERSON]。
정조 6년 · 목
予曰。 元陵莎草有頉處。卽當修改。日旱雖如此。不可少緩。而但役處浩大云矣。命善曰。莎草之役。一時爲急。趁今修補好矣。領議政徐命善曰。今日賓對。無一張回啓。而只有司僕寺可奏者矣。予曰。卿見前濟州牧使。而邑弊酬酢果何如。御史則以牧馬之幽於牆內。爲當毀之端。而牧使則以旣築之後。今反毀撤則其爲驅馬之弊不貲云。何其所見之各異也。命善曰。前牧使臣尙未見。而雖有驅馬之弊。濟馬之性。往來山坂。養駿逸之氣。而限於築牆。殆同幽縶。馬政亦大矣。臣意則不可不毀撤矣。當初金永綬之不報本寺。恣意築牆者。誠極駭怪矣。予曰。昨冬回啓時。將臣多以毀撤爲宜云矣。命善曰。然矣。予曰。前牧使亦云旣毀針牆。則雖不更撤外牆。有直上漢拏山絕頂之路。更不必毀撤云。且以枚擧民弊陳奏。旣曰民弊則不可不念。予曰。嚞煥事處分果何如。命善曰。臣見昨下傳敎。囚人擧皆脫空。誠爲可幸。而渠輩旣蒙疏澤。必爲感泣矣。予曰。金光烈妖誕之說。聽於李嚞煥爲言。極甚凶獰。宜施反坐之律。而至如鄭純誠。本事亦係最緊。難免定配之律。幷文案移送秋曹。照律後草記。鎭川罪人白天湜等三人。勿限年定配。金寬郁等三人。下送本道。各以地方官待用刑嚴刑一次。竹山罪人朴春燮等二人。別無更問。卽爲放送。
정조 6년 · 강
遞判義禁具善復。知義禁李性源。以李命植。金魯鎭代之。
정조 6년 · 목
領議政徐命善啓言。判義禁具善復。方以濬川。日事監董。知義禁李性源。本兵劇務。自多相妨。兼帶金吾。請幷姑許遞。從之。敎以。判義禁知義禁前望單子入之。
정조 6년 · 강
重推濟州牧使李文爀。
정조 6년 · 목
領議政徐命善啓言。前因濟州御史朴天衡別單回啓。針牆橫築處。斯速撤毀。擧行形止使之狀聞。此後二場橫築處。繼撤便否。俱具由狀聞事批下矣。卽見濟州牧使李文爀狀啓。則馬政民情之輕重便否。初不仔細論列。語無歸屬。看審之守臣。糢糊如此。該牧使請從重推考。敎以。觀此狀辭。依違說去。全欠別白。焉有此等狀啓之體。推考猶屬薄勘。而更觀前頭。當有處分。姑先以此意。自本寺嚴飭行會。
정조 6년 · 강
命黑山島罪人趙成太仍配事置之。
정조 6년 · 목
因刑曹仍配啓稟。敎以。置之。
정조 6년 · 목
敎曰。觀此審覈使査啓。所謂申亨夏。平問之下。旣皆直招。以右袒宋德相。甘心一死。箇箇納招。又以爲德相伸卞云爾。則今無更覈之端。而其他凶言。亦極驚心。所宜依狀請究問其指使之誰某。而不但時値藏刑。窩主無恙。枝裔何論。及今決折。不害爲平反之政也。海州牧囚推罪人申亨夏。姑爲遠地定配。今番査事。亨夏一人外。勿令發捕。意在靜鎭。到今亨夏決處之後。審覈使別無擧行之事。才令還朝矣。發告人何必保授。亦卽放送事。下諭于本道監司處。又敎曰。海西按査事。今已出場。更無究覈之端。審覈使卽爲還朝事。傳撥分付。以除民供億之弊。
정조 6년 · 강
以鄭好仁爲知義禁。
정조 6년 · 목
敎曰。閣務相妨。檢校直提學鄭民始所帶弘文提學知義禁幷許遞。知義禁前望單子入之。
정조 6년 · 강
命宗班接濟之物。指一草記。
정조 6년 · 목
敎曰。向以宗班之貧寒。有接濟物力拮据之命。而訖此因循。得無食言之嘆乎。惟是蔘價木出給該寺一事。最爲無妨。而伊時因判堂之未登筵。不得出場。以此意。令新判堂往復前判堂及該寺有司堂上。指一草記事。分付戶曹。
정조 6년 · 강
以申大儁爲宣川府使。口傳也。
정조 6년 · 강
玉堂聯箚請亨夏拿致嚴覈。賜批。校理朴天行及修撰尹㬦李喆模。副修撰尹行元。
정조 6년 · 목
聯箚略曰。卽伏見備忘記下者。有海西罪人亨夏姑爲定配之命矣。以傳敎中所頒下者觀之。旣以右袒德相。甘心一死。箇箇納招。其所懲討。比湖獄。不啻倍簁。而今此處分。乃反付之平反。止於定配。臣等謂亟允三司之請。以正德相之罪。亨夏酌處傳敎。卽爲還收。仍命王府具格拿致嚴覈。夬正典刑。批以。朝因臺言。已言於筵席。爾等之言。與臺言亦無異同。予豈有他言。
정조 6년 · 강
判下武藝別監金光福汰去手本。
정조 6년 · 목
因手本。敎以。此漢之罪。可勝言哉。十朔拘囚之中。特從寬典。釋其鏁縛。仍渠役伍。恩威可謂兩施。雖以如渠迷頑之品。尙知含畏之心。不惟不悛舊習。乃反益張悍氣。酗閧於街路。作拏於衙門。夜禁則拒逆。戒令則冒犯。眞所謂亂法之民也。此而歇治。來頭之弊。容有其旣乎。渠輩長立閤門。晝夜把防。勞則不些。役亦至苦。如無別般干犯之事。則何必如是處分乎。此乃懲此戢他之意也。生道殺人之方也。此人爲先出付刑曹。着枷嚴囚。待用刑當重治。明日開坐時。上曹嚴明分付後。仍囚除名。之代各別擇擬入啓事。分付刑曹及該營門。
정조 6년 · 강
命武兼以洪受寬口傳擬入。
정조 6년 · 목
兵曹啓言。卽接濟州牧使李文爀牒報。則本州居新除授武臣兼宣傳官文祥富。以其父年八十八老病。暫難離捨。實無起送之路云矣。不可强令上來。請改差。允之。敎以。旣令收用。旋許改差。豈非無實之甚乎。聞同鄕人洪受寬來京云。依筵敎。此窠口傳擬入。文祥富從後收用之意。令政院捧承傳。
정조 6년 · 강
命代射罪人朴鳳[起:I-PERSON]絕島勿限年充軍。
정조 6년 · 목
兵曹啓言。今番武科殿試時。出身朴鳳[起:I-PERSON]以代射罪。令兵曹邊遠充軍事命下矣。鳳起端川府充軍。定驛子押付。敎以。科場用情本律。限已身充軍。而此漢則代射冒入。前後不知爲幾遭。律以邦憲。渠之罪。可謂殺無赦。然以不用刑之故。但令依本律充軍。而此不足以贖渠罪戢他人。絕島勿限年充軍。待用刑。令該道道臣捉囚營獄。親執嚴刑準三次後。還發配所之意行會。
정조 6년 · 강
捕廳以罪人白天湜等發配啓。
정조 6년 · 목
左右捕廳啓言。罪人白天湜金勛文仁邦等。勿限年絕島散配。鄭純誠金光烈。定配事命下矣。天湜楸子島。勛巨濟府。仁邦等金甲島。純誠光烈軍威縣。幷具罪目。各定配所。卽爲押送。敎以。白天湜金勛文仁邦等。姑勿發配。明日開坐時。一幷上曹後。渠輩處曉諭。以渠輩之所犯。萬戮猶輕。一律何逭。而特因時當藏刑。姑從寬典之寬典。爲先減死定配。到配之後。若或不悛伎倆。則當令地方官這這廉問。隨現卽其地正法。今玆之敎。蓋欲求生於必死之意也。渠輩又如痛革舊習。永作平民。亦當隨聞宥釋。俾得生還古土。以此意嚴飭分付發配。
정조 6년 · 강
命廣州府尹洪檢水原府使閔鍾顯等。照律分揀。
정조 6년 · 목
因檢等照律草記。敎以。竝旣已跟捕。廣州水原兩討捕使推緘還給。照律分揀。
정조 6년 · 강
命時囚金潭勘放。沈定鎭等議處。朴師崙更招捧供。
정조 6년 · 목
義禁府啓言。香室入直官員前學諭金潭。封香事體。何等至重。而一封闕漏。請以此照律。罪杖八十收贖。奪告身三等。私罪施行。敎以。遐方之人。豈識事例。守僕罪至杖百。則勘以三等奪告身。得無不稱停之歎乎。此因兼管香室之任。旣命汰去。本律以公罪勘處。所帶本職。付過放送。功減一等。又啓言。懷德前縣監沈定鎭原情。泛稱遲晩。請刑推得情。敎以。除刑推議處。又啓言。淮陽前府使朴師崙更招事命下矣。更加嚴詰。則其所納供。猶復漫漶。泛稱遲晩。請刑推得情。敎以。此等供辭。前所未聞。特敎口招事體。何等至嚴。則昨日之張皇分疏。今日之依違納供。俱係國綱。此供辭勿施。更爲嚴問取招。流民之若是夥多。賑政之終不經紀等事。一一盤覈。待直招捧供以聞。口招之無得以文字呼書。自是不易之法。而近來本府堂郞。惟循顏私。廢壞舊規。此後復有襲謬之弊。當該堂上及都事。爲先嚴勘。罪人本律外。亦當加一等勘斷。以此各別嚴飭。
정조 6년 · 강
命列邑得雨形止登聞事。申飭畿湖道臣。
정조 6년 · 목
敎曰。霢霂伊始。滂沱是企。列邑得雨形止。陸續登聞事。令廟堂申飭畿湖道臣處。
정조 6년 · 강
命別監金光福。待用刑勘律。
정조 6년 · 목
刑曹啓言。金光福出付刑曹。着枷嚴囚事命下矣。依傳敎嚴明分付。仍爲枷囚。敎以。姑爲保放。待用刑。還囚後勘律。
정조 6년 · 강
命抄啓文臣親試。初八日便殿爲之。
정조 6년 · 강
命承旨柳誼仍任本職。
정조 6년 · 목
敎曰。同副承旨仍任本職。仍卽牌招入直。使之着意修擧。
정조 6년 · 목
敎曰。承旨前望單子入之。○政院以有防方在罷散啓稟。敎以。敍用。
정조 6년 · 강
命京外殺獄錄啓。各令親執按閱。
정조 6년 · 목
敎曰。近因藏刑。京外殺獄囚之未完結者。數必夥多。觀於刑曹時囚錄啓文書。足可反隅。內而刑曹。外而諸路。凡係一律罪囚之推案。各令親執按閱。當完結之類。劃卽錄啓。不當完結之類。亦卽疏決事申飭。
정조 6년 · 강
永祐園展謁。命一依京擧動例爲之。
정조 6년 · 목
敎曰。再明日。 永祐園行展謁。該房知悉。又敎曰。本 園展謁。一依京擧動例爲之。曾有定式。令政院申明嚴飭。隨駕百官及侍衛軍兵。又加省減。依此擧行。齋室修理等節。幷置之。
정조 6년 · 강
行抄啓文臣製述于誠正閣。試官鄭民始鄭志儉金宇鎭徐鼎修。
정조 6년 · 목
予曰。今番擧動。武兼十人及兵曹摠府堂上各一員。以先後班隨駕。○試官以下行禮訖。民始等以次陞殿。○以須臾慰滿三農望。爲七言律題。○予曰。製述人各就座。卽刻製進。時秀等以次製進。考訖。三中洪履健。三下金載瓚徐龍輔李錫夏鄭東浚等。以次出榜。
정조 6년 · 목
因香室再明日授受押單子。有是命。
정조 6년 · 강
命兵曹摠府五衛將武兼等侍衛外。幷勿隨駕。
정조 6년 · 목
敎曰。再明日。自賓陽門出宮。由弘化門館峴作行。此乃除治道之弊也。以此卽令兵曹摠府五衛將武兼等侍衛之數外。幷勿隨駕。至城外。但迎送於留都班事。一體分付。
정조 6년 · 강
判下兵曹 永祐園展謁時軍兵磨鍊草記。
정조 6년 · 목
因該曹草記。敎以。幷依昨年例擧行。而馬兵減一哨。禁軍減一番磨鍊。後廂則禁衛營隨駕。留陣則御營廳爲之。留營一款安徐。
정조 6년 · 강
命司僕調馬。依舊例爲之。招致內乘嚴飭。
정조 6년 · 목
敎曰。近來司僕擧行。萬萬駭然。所謂調馬法意。本欲逐日爲之之故。內乘之晝出夜直。良以此也。然逐日調習。尙矣無論。官調私調間。數日爲之。比甚絕罕。此無他。所謂內乘輩怠忽之致也。或有 陵幸郊行之命。則迫期煩稟。何異於臨渴掘井。此後內乘非官調馬日。毋得晝出事。永爲定式。如是定式。而循襲前例。詐稱調馬出去者。該內乘隨現嚴繩。至於私調馬。依舊例無故日。使之逐日爲之之意。本寺一二提調知悉。卽令招致內乘。以此各別嚴飭。外寺調習一節。參考舊例。指一定式草記。內寺後苑調馬。五日一次擧行。卽亦不易之規。而丙申以後。非親臨則不許設行。蓋慮武弁之因此徑復啓交通宦寺之弊也。非謂調馬之爲不緊而然。幷宜知悉。
정조 6년 · 강
命禁營軍器修改監董人論賞。詳閱草記。
정조 6년 · 목
該營啓言。本營所在各樣軍器汁物。率多破傷。不可不改備。故使敎鍊官閔光祿監董。幷改修。而在前論賞。已多前例。事係恩典。不敢擅便。請令該曹考例稟處。敎以。此等事。雖不必一切防塞。亦不宜一任殽濫。外方請資狀聞。有就議大臣稟處之例焉。況都提調兼管本營事務。使之考察實績有無。義無不可。都提調以此知悉。詳閱草記。
정조 6년 · 강
命前府使李亨元申飭上來。
정조 6년 · 목
敎曰。靑水萬戶 到任狀啓。今已來到。而寧邊差除。比靑水差違數日。前府使李亨元尙不入來云。近來承旨望。極爲苟艱。令吏曹申飭上來。
정조 6년 · 강
命宗親府蔘價木。成出事目。永久遵行。
정조 6년 · 목
該曹啓言。宗親府蔘價木出給事命下矣。今此下敎。特出於敦宗之盛意。每年該府之蔘價木。勿送戶曹。仍留本府。以爲接濟之地。則旣與別般移劃有間。而往復相議。俱曰便好云。宗親府蔘價木三同十八疋三十尺。自今年勿爲移送。俾作本府需用之意。請分付。允之。敎以。特許區劃。意在敦宗。若無實效。如前滲漉。則該府有司堂上。難免重繩。依向日筵敎。分排於諸宗處。自本府具由草記。仍令成出事目。永久遵行事。各別嚴飭。
정조 6년 · 강
遞承旨鄭志儉奇彥鼎。以徐鼎修黃昇源代之。
정조 6년 · 목
敎曰。右副承旨同副承旨。聞有實★(虫+羔)。幷許遞。前望單子入之。
정조 6년 · 목
敎曰。今夜弛禁事。分付巡邏營門及捕廳巡廳。
정조 6년 · 강
命時囚朴師崙仍囚。更待處分。
정조 6년 · 목
義禁府啓言。淮陽前府使朴師崙三招問目辭緣。多般嚴問。則其居官無狀。不能接濟之罪。雖不敢全事發明。揆以採探民情。不願付賑等說。欲爲漫漶之計。請刑推得情。敎以。御史上來間仍囚。更待處分。
정조 6년 · 강
命時囚張佑軫勘放。
정조 6년 · 목
義禁府啓言。林土前別將張佑軫。考律勘放事命下矣。軍餉居末。罪杖一百收贖。告身盡行追奪。請放送。允之。敎以。功減一等。
정조 6년 · 강
命罪人朴鳳起。更定配所押送。
정조 6년 · 목
義禁府以代射罪人朴鳳起。黑山島充軍草記。敎以。黑山島則過矣。以差近於此島之島。更定配所押送。
정조 6년 · 강
金吾以罪人朴鳳起金甲島充軍啓。
정조 6년 · 강
召見兵曹參議李養鼎書狀官林錫喆于誠正閣。
정조 6년 · 목
予曰。兵曹草記何事耶。養鼎曰。俄者金虎門守門將來言曰。不知何許人。着白衣突入闕門。故門將執捉問之。則厥漢言內。方欲告變云云。自臣曹捉付捕廳矣。予曰。然則自兵曹捉致供口招。更爲入侍。予敎林錫喆曰。出疆之役。無事回還。誠可幸也。錫喆曰。莫非王靈所曁矣。
정조 6년 · 강
命監軍閔百履汰去分揀。
정조 6년 · 목
因兵曹監軍單子。有是命。
정조 6년 · 강
命審覈使金履禧留待。待下敎來待。
정조 6년 · 강
命行止殊常人。移送刑曹。
정조 6년 · 목
兵曹啓言。卽者敦化門守門將崔命宇來言。有一行止殊常之人。直欲攔入闕門。故守門軍卒。阻搪執捉。則其所爲說。萬萬驚駭。有不可自下擅斷。故爲先移捕廳。敎以。移送刑曹。
정조 6년 · 강
罷承旨黃昇源職。以林錫喆代之。
정조 6년 · 목
敎曰。闕門事體。何等重大。任意開閉。當該承旨罷職。前望單子入之。
정조 6년 · 강
命檢校直提學鄭民始入來淸齋。